Савјет Међународне федерације рачуновођа (IFAC – International Federation of Accountants) је на свом засједању дана 5.11.2010. године у Куала Лумпуру, Малезија, примио у пуноправно чланство Савез рачуновођа и ревизора Републике Српске (СРРРС), као своју 141. чланицу. Прихватајући је у своје чланство, Међународна федерација рачуновођа је препознала Савез рачуновођа и ревизора Републике Српске, као националну асоцијацију која промовише најбоље праксе у области рачуноводства и ревизије. Ово је најзначајнији тренутак у историји за рачуновође и ревизоре у Републици Српској, јер су на Свјетском конгресу IFAC-а постали дио међународне породице рачуновођа и ревизора. Важно је истаћи да је Савез из Републике Српске једини из читавог свијета примљен у пуноправно чланство IFAC-а у 2010. години. Међународна асоцијација рачуновођа је до сада имала 140. чланова, а СРРРС је 141. члан. Номинација Савеза из Републике Српске је усвојена једногласно од Савјета IFAC-a, његовом најзначајнијем управљачком тијелу у којем су заступљене све њене чланице и у којем ће СРРРС имати пуно право гласа у наредном периоду. Посебно је похваљен остварени напредак у овој професији у Републици Српској, који је постигнут захваљујући дугогодишњем преданом раду руководства Савеза и његових чланова. Велика заслуга за овај успјех припада и Влади Републике Српске, која схвата значај квалитетног финансијског извјештавања за економију једне земље и која је својим политикама и активностима стимулисала развој рачуноводства и ревизије у складу са најбољим свјетским искуствима. Стога, овај догађај представља велики успјех за све у Републици Српској, јер је она препозната од IFAC-a као мјесто гдје се примјењују најбоље свјетске праксе из ове области. To је и један од најважнијих услова за привлачење домаћих и страних инвеститора, стварање повољнијег пословног амбијента за снажан економски развој и подизање стандарда живота грађана, што је један од приоритета Владе Републике Српске. СРРРС и квалитет његовог рада био је контролисан од Француске асоцијације рачуновођа и ревизора, IFAC-a и Свјетске банке у посљедњих пет година. Савез је добио најбоље оцјене за квалитет свог рада и резултате које остварује, па је из статуса придруженог члана прешао у статус пуноправног члана Међународног удружења рачуновођа, које чине асоцијације од националног значаја из читавог свијета. Предсједник IFAC-a, Robert L. Bunting, истакао је задовољство чињеницом да је Савез из Републике Српске постао дио међународне породице, али је и нагласио да чланство у IFAC-у носи и обавезу да се национални развој професије усклађује са међународним конвенцијама и стандардима. Делегацију из Републике Српске, којој је свечано уручена повеља о пуноправном чланству, чинили су министар финансија Владе Републике Српске Александар Џомбић, предсједник СРРРС др Драган Микеревић и генерални секретар СРРРС др Новак Кондић. Делегацији Владе Републике Српске и СРРРС на оствареном успјеху честитао је и John Hegarty, предсједник Центра за реформу финансијског извјештавање из Беча, који представља посебно одјељење Свјетске банке задужено за контролу развоја рачуноводства, ревизије, реформу финансијског извјештавања и законске регулативе из ове области. Дана 5.11.2010. године у Куала Лумпуру, професија рачуноводства и ревизије у Републици Српској постала је дио модерне и интегрисане међународне праксе која примјењује највише стандарде из ове области. Делегација СРРРС ће у пуном капацитету ових дана учествовати и на 18. Свјетском конгресу рачуновођа у Куала Лумпуру, који се непрекидно одржава још од 1904. године.